На основу члана 25. став 10. Закона о странцима („Службени гласник РС”, бр. 24/18, 31/19 и 63/23),

Министар надлежан за спољне послове, министар надлежан за унутрашње послове и министар надлежан за послове запошљавања споразумно доносе

**ПРАВИЛНИК**

**о подношењу захтева за издавање виза електронским путем и одобравању виза**

„Службени гласник РС”, број 12 од 7. фебруара 2025. године

Члан 1.

Овим правилником прописују се ближи услови за подношење захтева за издавање визе електронским путем (у даљем тексту: Захтев), ближи услови за одобравање виза, као и изглед и садржај позивног писма.

Члан 2.

Захтев се подноси на јединственом веб порталу за странце (у даљем тексту: Портал за странце).

Захтев може поднети странац, послодавац у име странца ако се ради о захтеву за визу за дужи боравак по основу запошљавања или по основу обављања сезонских послова у смислу закона којим се уређује поједностављено радно ангажовање на сезонским пословима у одређеним делатностима.

Ако је подносилац захтева странац, неопходно је да се региструје на Порталу за странце.

Ако у име странца Захтев, у смислу става 2. овог члана, подноси послодавац неопходно је да се региструје као корисник услуга електронске управе на порталу еУправа (као правно лице, предузетник, огранак, установа и др.) након чега лице које је овлашћено испред послодавца, може поднети захтев на Порталу за странце и предузимати друге радње у складу са датим овлашћењем.

Ако у име странца захтев за визу Д по основу запошљавања или по основу обављања сезонских послова у смислу закона којим се уређује поједностављено радно ангажовање на сезонским пословима у одређеним делатностима подноси послодавац, захтев може бити поднет за већи број лица по истом основу.

Захтев се подноси избором одговарајуће услуге и попуњавањем онлајн форме захтева на Порталу за странце, у складу са законом и сматра се успешно поднетим када је подносилац захтева обавештен о пријему захтева.

Подносиоцу захтева се на адресу електронске поште, регистроване приликом подношења захтева, достављају обавештења, одлуке и упутства за даље поступање.

Члан 3.

Докази се прилажу у форми електронског документа или у форми дигитализованог документа.

Подносилац захтева је одговоран за комплетност и веродостојност електронским путем приложене документације.

Уз захтев који подноси послодавац, прилаже се и овлашћење/пуномоћје за подношење захтева.

Уз доказе који нису сачињени и на српском језику, мора бити достављен одговарајући превод.

Члан 4.

За малолетног странца захтев за издавање визе подноси један од родитеља уз сагласност другог родитеља.

Уз захтев се прилаже извод из матичне књиге рођених за дете.

Ако само један родитељ самостално врши родитељско право захтев за издавање визе за малолетног странца подноси родитељ који врши родитељско право, уз прилагање одговарајућег доказа о томе да самостално врши родитељско право.

За малолетно дете без родитељског старања или за лице лишено пословне способности захтев подноси старатељ и прилаже одлуку органа о постављењу за старатеља.

Члан 5.

Под доказима о испуњености услова за издавање визе из члана 26. Закона o странцима (у даљем тексту: Закон) сматрају се:

1) као доказ о износу финансијских средстава за издржавање – потврда, односно други доказ о стању на рачуну странца у српској или страној банци или друга одговарајућа потврда о поседовању финансијских средстава или о редовним приходима, као и новчана средства у готовини и средства безготовинског плаћања (путнички чекови, кредитне картице и др.);

2) као доказ о обезбеђеном смештају – потврда о плаћеном туристичком аранжману, хотелској или другој резервацији смештаја, организованом туристичком путовању, закупу непокретности, односно власништву на непокретности у Републици Србији, потврда о резервацији смештаја, као и друга одговарајућа исправа на основу које се може утврдити обезбеђен смештај у Републици Србији. Изузетно, доказом о обезбеђеном смештају сматра се и доказ да странац има довољно средстава за трошкове смештаја и издржавања за време боравка у Републици Србији;

3) као доказ о намери повратка у државу порекла или трећу државу – повратна авионска или друга превозна карта, саобраћајна или возачка дозвола ако се путује путничким возилом, потврда о запослењу, школовању или друга потврда о личном, породичном, социјалном односно професионалном статусу странца у држави порекла или трећој држави, потврда о регулисаном боравку у трећој држави уколико борави у држави која није држава његовог порекла;

4) као доказ о путном здравственом осигурању – полиса здравственог осигурања овлашћеног осигуравајућег друштва у другој држави, здравствено осигурање обезбеђено у складу са међународним уговорима или здравствено осигурање остварено под условима и на начин утврђен посебним законом, а у случају кад физичко или правно лице у Републици Србији преузима обавезу да обезбеди путно осигурање странцу кога позива доказом о здравственом осигурању сматра се полиса осигурања издата од осигуравајућег друштва у месту његовог пребивалишта, односно седишта.

Члан 6.

У зависности од сврхе путовања, приликом подношења Захтева за издавање визе за краћи боравак (виза Ц), прилаже се, односно прибавља се и један од следећих доказа:

1) у случају туристичког путовања – потврда туристичке агенције или хотела о извршеној резервацији смештаја или други доказ о обезбеђеном смештају или доказ о туристичком аранжману у оквиру кога странац долази у Републику Србију;

2) у случају приватне посете – позивно писмо физичког лица, а ако је позивар члан особља акредитованог дипломатско-конзуларног представништва стране државе или представништва међународне организације – нота дипломатско-конзуларног представништва;

3) у случају пословног путовања – позивно писмо привредног субјекта, организатора састанка, конференције, сајма, конгреса или другог догађаја, којим се исказује потреба за боравком странца у Републици Србији, а може приложити и другу документацију којима се доказује постојање трговинских или пословних односа, пословна активност фирме и да странац има статус запосленог;

4) у случају путовања ради присуства политичким, научним, културним, спортским или верским манифестацијама или догађајима – позивно писмо организатора манифестације или другог догађаја са јасно истакнутим местом, и периодом трајања, а може се приложити пропратни документ са програмом догађаја и подацима о учесницима;

5) у случају путовања у оквиру званичне делегације на међународне скупове који се одржавају на територији Републике Србије – писмо или нота организатора скупа којим позива чланове званичне делегације за које се подноси захтев за визу, a може се приложити и списак делегације;

6) у случају путовања ради школовања, учења језика, стручне специјализације или стручне обуке – потврда образовне установе о упису, а може се приложити и потврда о плаћеној школарини или обуци, одобреној стипендији или потврда да је странац ослобођен плаћања школарине, као и доказ о претходном нивоу образовања;

7) у случају путовања из здравствених разлога, ради лечења у Републици Србији – потврда лекара или здравствене установе којом је исказана потреба лечења у иностранству, документ здравствене установе у Републици Србији којом се потврђује да она може да обезбеди лечење, доказ о поседовању довољно финансијских средстава за плаћање лечења и трошкова у вези са лечењем или доказ да је лечење плаћено унапред, а може се приложити и преписка са здравственом установом којом се потврђује пријем у здравствену установу;

8) у случају службеног или приватног путовања носиоца дипломатског или службеног пасоша – нота министарства спољних послова или дипломатско-конзуларног представништва стране државе, односно нота међународне организације или њеног представништва у Републици Србији;

9) у случају ступања на дужност у страном ДКП или представништву међународне организације када је потребна иницијална виза члану особља тог представништва и члану његове породице – нота министарства спољних послова државе одашиљања или међународне организације;

10) у случају транзита – доказ да поседује визу за улазак у државу у коју путује преко територије Републике Србије, односно преко чије територије наставља путовање уколико није ослобођен њеног поседовања.

Члан 7.

У случају да постоје хуманитарни разлози, виша сила или интерес Републике Србије, у смислу члана 29. став 3. Закона, приликом подношења Захтева за издавање визе за краћи боравак (виза Ц), прилаже се:

1) доказ да је реч о болести или лечењу подносиоца захтева, односно смрти, болести или лечењу члана његове породице или другим разлозима који потврђују да се ради о хуманитарним разлозима;

2) нота министарства спољних послова или дипломатско-конзуларног представништва друге државе, односно међународне организације, изузев у случајевима издавања иницијалне визе;

3) позив надлежних државних субјеката и институција Републике Србије ако су у питању чланови страних државних делегација или истакнути појединци чијим доласком се обезбеђује развијање и унапређење билатералних односа у области привреде, науке, образовања, културе, спорта и друге сарадње од значаја и интереса за Републику Србију;

4) друге исправе на основу којих се несумњиво може утврдити потреба за хитним поступањем због хуманитарних разлога, интереса Републике Србије или више силе.

У посебним случајевима доказ из става 1. овог члана може представљати и обавештење надлежног државног органа о постојању интереса Републике Србије, које се дипломатско-конзуларном представништву преноси преко Министарства спољних послова, на одговарајући начин.

Дипломатско-конзуларно представништво може, изузетно, издати визу и без додатних доказа носиоцу дипломатског, службеног, специјалног пасоша или laissez-passer Уједињених нација, у случају да се ради о реципроцитету или међународној пракси.

Дипломатско-конзуларно представништво води рачуна о ризику да ли подносилац захтева може да представља опасност од незаконите миграције или опасност по безбедност Републике Србије, посебно ако странац долази из државе повећаног миграционог или безбедносног ризика.

Ради процене ризика дипломатско-конзуларно представништво може, преко надлежне службе у Министарству спољних послова, затражити да надлежни органи у Републици Србији изврше проверу подносиоца захтева и позивара увидом у евиденције које се воде у складу са законом.

Члан 8.

Приликом подношења Захтева за дужи боравак (виза Д) по основу запошљавања, поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева, прилаже се, односно прибавља се:

1) предлог уговора о раду или другог уговора којим странац без заснивања радног односа остварују права по основу рада, у складу са законом;

2) диплома, уверење, односно друга јавна исправа о стеченом одговарајућем нивоу и врсти квалификације, осим у случајевима када за конкретно радно место није потребна квалификација;

3) уверење да послодавац у року од 90 дана пре подношења захтева за јединствену дозволу за запошљавање није отпуштао запослене услед технолошких, економских или организационих промена на радним местима за које се тражи виза Д за запошљавање, у складу са прописима о раду.

Уверење из става 1. тачкa 3) овог члана, организација надлежна за послове запошљавања прибавља службеним путем.

Члан 9.

Приликом подношења Захтева за дужи боравак (виза Д) по основу упућеног лица, поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева, прилаже се, односно прибавља се:

1) уговор о пословно-техничкој сарадњи закључен између послодавца и страног послодавца;

2) акт послодавца и страног послодавца о упућивању странца у Републику Србију, у складу са законом којим се уређују услови за запошљавање странаца;

3) акт страног послодавца или уверење о запослењу у иностранству, односно радном ангажовању.

Члан 10.

Приликом подношења Захтева за дужи боравак (виза Д) по основу кретања у оквиру привредног друштва, поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева, прилаже се, односно прибавља се:

1) акт послодавца и страног послодавца о упућивању странца у Републику Србију;

2) акт страног послодавца или уверење о запошљавању, односно радном ангажовању странца на пословима руководиоца, специјалисте или приправника.

Члан 11.

Приликом подношења Захтева за дужи боравак (виза Д) по основу независног професионалца, поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева, прилаже се, односно прибавља се:

1) акт о регистрацији независног професионалца у иностранству;

2) уговор о пружању уговорених услуга са послодавцем или крајњим корисником услуга који обавезно садржи рок за обављање посла;

3) диплома, односно уверење о стручним квалификацијама;

4) исправа, односно потврда о радном искуству у струци, у трајању од најмање три године.

Члан 12.

Приликом подношења Захтева за дужи боравак (виза Д) по основу оспособљавања и усавршавања, поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева, прилаже се, односно прибавља се:

1) уговор са послодавцем или други акт о обављању обуке или приправничког стажа, стручне праксе, радне праксе, стручног оспособљавања, односно усавршавања који садржи место и рок трајања;

2) диплома, уверење, односно другa јавна исправа о стеченом одговарајућем нивоу и врсти квалификације.

Члан 13.

Приликом подношења Захтева за дужи боравак (виза Д) по основу самозапошљавања, поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева, прилаже се, односно прибавља се исправа, односно потврда којом странац доказује да има одговарајуће квалификације за обављање конкретне делатности, у складу са законом или изјава странца о структури лица која планира да запосли, односно радно ангажује.

Члан 14.

Уз доказе из чл. 8–13. овог правилника разматра се и извод о регистрацији послодавца у Републици Србији.

Члан 15.

Организација надлежна за послове запошљавања врши процену испуњености услова за запошљавање на основу оцене доказа из чл. 8–14. овог правилника, у складу са законом којим се уређују услови за запошљавање странаца.

Процена из става 1. овог члана врши се оценом „испуњава”, или оценом „не испуњава”, која садржи образложене разлоге због чега нису испуњени услови и доставља се надлежном органу електронским путем.

Приликом издавања визе за дужи боравак (виза тип Д) у складу са чл. 8–13. овог правилника, странцу се генерише привремени евиденцијски јединствени број у циљу обезбеђивања остваривања права и извршавања обавеза странца пред надлежним органима Републике Србије, након уласка у земљу и исти се штампа на обрасцу визне налепнице.

Члан 16.

Приликом подношења захтева за издавање визе за дужи боравак (виза Д), по основу обављања послова акредитованог страног новинара, поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева прилаже се, односно прибавља се акредитација министарства надлежног за послове информисања.

Члан 17.

Приликом подношења захтева за издавање визе за дужи боравак (виза Д), по основу волонтирања, поред прилога прописаних у чл. 25. и 26. Закона, као доказ оправданости Захтева прилаже се, односно прибавља се:

1) уговор о волонтирању;

2) акт државног органа о упису организатора волонтирања у прописану евиденцију организатора волонтирања, односно потврда о подацима из евиденције организатора волонтирања, који нису старији од шест месеци;

3) програм волонтирања, а ако је организатор волонтирања привредно друштво или јавно предузеће и сагласност надлежног органа на тај програм.

Члан 18.

Приликом подношења захтева за издавање визе за дужи боравак (виза Д), по основу експерта на реализацији пројекта у сарадњи са државним органима Републике Србије, поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева прилаже се и допис надлежног државног органа, јединице локалне самоуправе или друге организације или удружења о потреби ангажовања страног држављанина, његовој функцији и временском периоду трајања ангажовања.

Члан 19.

Приликом подношења захтева за издавање визе за дужи боравак (виза Д) по основу реализације аудио-визуелног дела (странац који је ангажован на реализацији аудио-визуелног дела, односно као члан ауторске и глумачке екипе која на територији Републике Србије производи аудио или визуелно дело), поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева прилаже се, односно прибавља се:

1) уговор о пословној сарадњи закључен између домаћег и страног привредног субјекта;

2) потврда издата од стране привредног субјекта из Републике Србије;

3) потврда о ангажовању странца, издата од стране страног привредног субјекта, са временским периодом ангажовања.

Као доказ оправданости захтева разматра се и извод о регистрацији привредног субјекта у Републици Србији.

Члан 20.

Приликом подношења захтева за издавање визе за дужи боравак (виза Д) по основу обављања сезонских послова, поред прилога прописаних у члану 25. Закона и доказа о довољном износу финансијских средстава за трошкове смештаја или другог доказа у вези са смештајем, у складу са Законом, као доказ оправданости Захтева прилаже се, односно прибавља се понуда за обављање сезонских послова и то искључиво у делатностима које су прописане законом којим је уређено поједностављено радно ангажовањe на сезонским пословима у одређеним делатностима (у даљем тексту: понуда).

Понуда нарочито садржи:

1) податке о послодавцу, и то: назив, седиште, матични број, шифру делатности;

2) податке о сезонском послу, и то: опис посла, место рада, очекивано трајање радног ангажовања;

3) податке о условима рада и смештаја, и то: висину накнаде за рад, без пореза и доприноса, трајање дневног и недељног радног времена, услове смештаја и исхране, у складу са законом и општим актом послодавца.

Виза за дужи боравак (виза Д) по основу обављања сезонских послова може се одобрити на временски период и на начин како је прописано одредбама закона којим је уређено поједностављено радно ангажовање на сезонским пословима у одређеним делатностима.

Као доказ оправданости захтева разматра се и извод о регистрацији послодавца у Републици Србији.

Члан 21.

Приликом подношења захтева за издавање визе за дужи боравак (виза Д), по основу школовања, односно студирања, поред прилога прописаних чл. 25. и 26. Закона, као доказ оправданости Захтева прилаже се потврда о упису у основну или средњу школу, односно високошколску образовну установу, верификовану од стране министарства надлежног за послове просвете.

Приликом подношења захтева за издавање визе за дужи боравак (виза Д), по основу учења српског језика, поред прилога прописаних чл. 25. и 26. Закона, као доказ о оправданости захтева прилаже се потврда о похађању курса српског језика са наведеним почетком курса и периодом трајања.

У случају из ст. 1. и 2. овог члана, као доказ о оправданости захтева разматра се и потврда да је образовна установа верификована у Републици Србији, односно извод о регистрацији правног лица или предузетника у Републици Србији код којег похађа часове српског језика.

Странац из става 2. овог члана прилаже и доказе о намери школовања у Републици Србији (доказ о покренутом поступку признавања стране школске исправе, доказ о уплати прописане рате школарине, допис образовне установе и сл.).

Члан 22.

Приликом подношења захтева за издавање визе за дужи боравак (виза Д), по основу учествовања у програму међународне размене ученика/студената, поред прилога прописаних чл. 25. и 26. Закона, као доказ оправданости Захтева прилаже се потврда о учествовању у међународном програму размене ученика/студената, издату од стране верификоване установе, са наведеним временским трајањем програма.

Члан 23.

Приликом подношења захтева за издавање визе за дужи боравак (виза Д), по основу научно истраживачког рада, поред прилога прописаних чл. 25. и 26. Закона, као доказ оправданости Захтева прилаже се:

1) извод о регистрацији акредитоване научноистраживачке организације у Републици Србији код које странац обавља научноистраживачки рад;

2) уговор закључен са научноистраживачком организацијом о обављању научноистраживачког рада и спровођења истраживачких активности;

3) уверење установе, односно правног лица код којег странац обавља научноистраживачки рад, са датумом почетка и периодом трајања истраживачког рада.

Члан 24.

Приликом подношења захтева за издавање визе за дужи боравак (визе Д), по основу других научно образовних активности, поред прилога прописаних чл. 25. и 26. Закона, као доказ оправданости Захтева прилаже се:

1) по основу реализовања научних активности, закључен уговор о обављању научне активности, односно уверење, у коме је наведен датум почетка и период трајања наведених научних активности;

2) по основу неформалног образовања, односно похађања обуке или курса за стицање новог занимања или професије (нпр. обука за пилоте, академија за обуке из области ИТ и сл.) закључен уговор о спровођењу обуке ради образовања и стицања новог занимања и професије, у коме је наведен датум почетка и период трајања наведених образовних активности;

3) по основу спортског усавршавања млађих категорија спортиста, закључен уговор о спортском усавршавању и похађању спортске школе, у коме је наведен датум почетка и период трајања наведених активности.

Као доказ о оправданости захтева, разматра се и извод о регистрацији правног лица или установе у Републици Србији где странац обавља научну активност, односно привредног субјекта које организује програме неформалног образовања, односно привредног субјекта пружаоца услуге који спроводи програм спортског усавршавања за млађе спортске категорије, у складу са законом којим се уређује област спорта.

Члан 25.

Приликом подношења захтева за издавање визе за дужи боравак (виза Д), по основу спајања породице, поред прилога прописаних чл. 25. и 26. Закона, као доказ оправданости Захтева прилаже се:

1) у случају брака са држављанином Републике Србије, извод из матичне књиге венчаних издат од стране надлежних органа Републике Србије;

2) у случају брака са странцем коме је издата јединствена дозвола, одобрен привремени боравак или странцем коме је одобрено стално настањење, документ о постојању брачне заједнице са странцем, у складу са националним законодавством земље где је брачна заједница успостављена;

3) у случају ванбрачне заједнице са држављанином Републике Србије или странцем коме је издата јединствена дозвола, одобрен привремени боравак или одобрено стално настањење, доказ о слободном брачном стању за оба партнера и други докази о постојању ванбрачне заједнице;

4) у случају подношења Захтева по основу спајања породице за странца који се у складу са Законом изузетно може сматрати чланом уже породице, извод из матичне књиге рођених и доказ да подносилац захтева зависи од лица са којим тражи привремени боравак и да нема адекватну породичну бригу и негу у земљи порекла, односно да због свог здравственог стања не може да подмирује своје потребе;

5) у случају подношења захтева по основу спајања породице за малолетника, извод из матичне књиге рођених;

6) у случају спајања породице са странцем коме је у Републици Србији одобрен азил, копија решења о одобреном азилу у Републици Србији и копија личне карте за члана уже породице по основу ког се подноси Захтев, као и други докази о сродству.

Другим доказима из става 1. тачка 3) овог члана којим странац може доказивати постојање ванбрачне заједнице сматрају се изјаве ванбрачних партнера и оверене изјаве два сведока о трајнијој заједници живота, докази о заједничкој адреси становања, односно извод из регистра ванбрачних заједница, уколико се исти води у земљи где је постојала ванбрачна заједница и др.

Ако је у ванбрачној заједници рођено заједничко дете, као доказ о постојању ванбрачне заједнице прибавља се, односно прилаже се, у складу са законом, извод из матичне књиге рођених за дете.

Члан 26.

Приликом подношења захтева за издавање визе за дужи боравак (виза Д), по основу обављања верске службе, поред прилога прописаних чл. 25. и 26. Закона, као доказ оправданости Захтева прилаже се уговор о раду или допис регистроване цркве или верске заједнице у Републици Србији, у коме се наводи да је странац ангажован као свештеник или верски службеник.

Уз доказ из става 1. овог члана за доказивање оправданости Захтева разматра се и извод о регистрацији цркве или верске заједнице у Републици Србији.

Члан 27.

Приликом подношења захтева за издавање визе за дужи боравак (виза Д), по основу лечења, поред прилога прописаних чл. 25. и 26. Закона, као доказ оправданости Захтева прилаже се допис здравствене установе у коме се наводи место лечења и потреба континуираног лечења, са навођењем временског периода трајања лечења.

Уз доказ из става 1. овог члана разматра се и решење о регистрацији здравствене установе у Републици Србији.

Приликом подношења захтева за издавање визе за дужи боравак (виза Д), по основу неге, поред прилога прописаних чл. 25. и 26. Закона, као доказ оправданости Захтева прилаже се допис установе социјалне заштите.

Уз доказ из става 1. овог члана разматра се и решење о регистрацији установе социјалне заштите у Републици Србији и лиценца за рад издата од стране органа надлежног за послове социјалне заштите.

Члан 28.

Приликом подношења захтева за издавање визе за дужи боравак (виза Д), по основу власништва над непокретности, поред прилога прописаних чл. 25. и 26. Закона, као доказ оправданости Захтева прилаже се извод из листа непокретности.

Изузетно од става 1. овог члана, односно ако није извршен упис у катастар непокретности, доказом о оправданости захтева по основу права својине над непокретношћу може се сматрати и други документ којим се доказује власништво над непокретношћу (оверен купопродајни уговор, уговор о поклону, оставинско решење, решење о порезу на имовину, судска пресуда, документ о доживотном праву становања и сл.).

Члан 29.

Позивно писмо по правилу се подноси електронским путем, на Порталу за странце.

Ако у име странца захтев подноси послодавац, позивно писмо се подноси искључиво електронским путем, на Порталу за странце.

Позивно писмо физичког лица оверава се код органа надлежног за оверу писмена, и прилаже се у облику дигитализованог документа приликом подношења захтева за издавање визе.

Позивно писмо правног лица, оверава се квалификованим електронским потписом законског заступника у оквиру електронске услуге на Порталу за странце и прилаже се приликом подношења захтева за издавање визе електронским путем уношењем идентификационог броја позивног писма у одговарајуће поље на захтеву.

Физичко лице које позива странца у посету може да користи образац позивног писма физичког лица (Образац 1.), који је одштампан у прилогу овог правилника и чини његов саставни део.

Правно лице које позива странца у посету може да користи образац позивног писма правног лица (Образац 2.), који је одштампан у прилогу овог правилника и чини његов саставни део.

Члан 30.

Овај правилник ступа на снагу осмог дана од објављивања у „Службеном гласнику Републике Србије” а примењује се од 1. марта 2025. године.

Број 42-5/2025

У Београду, 23. јануара 2025. године

Министар спољних послова,

**Марко Ђурић,** с.р.

Министар унутрашњих послова,

**Ивица Дачић,** с.р.

Министар за рад, запошљавање,   
борачка и социјална питања,

**Немања Старовић,** с.р.

Образац 1.

**ПОЗИВНО ПИСМО**

**Ја, доле потписани/а, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,**

(име и презиме)

**рођен/а \_\_\_\_\_\_\_\_\_\_\_\_\_\_\_\_\_\_\_\_, држављанин \_\_\_\_\_\_\_\_\_\_\_\_\_\_\_\_,**

(датум, место и држава рођења)

**носилац личне карте/путне исправе број \_\_\_\_\_\_\_\_\_\_\_\_\_\_\_\_\_\_\_\_, настањен/а у \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,**

(адреса и број телефона)

**занимање \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, запослен/а у \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,**

(назив и адреса послодавца)

**овим позивам: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,**

(име и презиме)

**рођен/е \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, држављанин \_\_\_\_\_\_\_\_\_\_,**

(датум и место рођења)

**носилац личне карте/путне исправе бр. \_\_\_\_\_\_\_\_\_\_\_\_\_\_\_\_\_\_\_\_,**

**издате у \_\_\_\_\_\_\_\_\_\_, дана \_\_\_\_\_\_\_\_\_\_, који важи до \_\_\_\_\_\_\_\_\_\_,**

(место) (датум) (датум)

**са пребивалиштем/боравиштем \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,**

(држава, место)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(навести у каквом је односу према позивару – дете, брачни друг, пријатељ, остало)

**да ме посети \_\_\_\_\_\_\_\_\_\_\_ у периоду од \_\_\_\_\_\_\_\_\_ до \_\_\_\_\_\_\_\_\_,**

(навести бр. посета: један, два или више пута) (датум) (датум)

**с тим што ће укупно трајање боравка именованог у Републици Србији бити \_\_\_\_\_\_ дана. Именовани/а ће боравити на адреси: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.**

**Овим се обавезујем да ћу сносити све трошкове боравка именованог у Републици Србији, укључујући и трошкове смештаја и издржавања, као и евентуалне трошкове принудног удаљења из Републике Србије. Обавезујем се и да ћу испунити све обавезе именованог које настану према Министарству унутрашњих послова Републике Србије евентуалним смештајем именованог у Прихватилиште за странце до принудног удаљења из Републике Србије. Обавезујем се и да ћу се у потпуности придржавати чланова 13. и 13а. Закона о странцима.**

**У \_\_\_\_\_\_\_\_\_\_\_\_\_\_\_\_\_\_, дана \_\_\_\_\_\_\_\_ године.**

(место) (датум)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(оверени потпис позивара)

**Напомена:** Према члану 27. Закона о странцима: ,,Позивар се позивним писмом обавезује да ће сносити трошкове боравка и принудног удаљења странца са територије Републике Србије, као и трошкове евентуалног боравка и смештаја странца у прихватилишту за странце, уколико се они не могу наплатити од странца.”

Образац 2.

**ПОЗИВНО ПИСМО**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(назив и седиште правног лица)

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(матични број у регистру) (име и презиме лица овлашћеног за заступање)

**Овим позивам:**

**ИМЕ / NAME \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ПРЕЗИМЕ / SURNAME \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ДАТУМ РОЂЕЊА / DATE OF BIRT \_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**МЕСТО РОЂЕЊА / PLACE OF BIRT \_\_\_\_\_\_\_\_\_\_\_\_\_\_\_\_\_\_\_\_\_\_**

**ДРЖАВЉАНИН / CITIZENSHIP \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**БРОЈ ПАСОША / PASSPORT NO. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ИЗДАТ У / PLACE OF ISSUE \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ДАТУМ ИЗДАВАЊА / DATE OF ISSUE \_\_\_\_\_\_\_\_\_\_\_\_\_\_\_\_\_\_\_\_**

**ВАЖИ ДО / DATE OF EXPIRY \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ЗАНИМАЊЕ / PROFESSSION \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**БРОЈ ПОСЕТА / NO. OF ATTENDANCE \_\_\_\_\_\_\_\_\_\_\_\_\_\_\_\_\_\_\_**

**У ПЕРИОДУ ОД / IN THE PERIOD FROM \_\_\_\_\_\_\_\_\_\_\_\_\_\_\_ ДО / TO \_\_\_\_\_\_\_\_\_\_\_\_\_\_\_\_\_\_\_\_\_**

**Укупно ће боравити у Републици Србији \_\_\_\_\_\_\_\_\_ дана, у сврху наставка пословне сарадње. Именовани/а је пословно боравио/ла у Републици Србији \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Боравиће на адреси \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(адреса хотела, односно другог места боравка)

**Контакт лице за потребна обавештења \_\_\_\_\_\_\_\_\_\_\_\_\_\_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(име и презиме, радна функција, број телефона и мејл адреса)

**Овим се обавезујемо да ћемо, према потреби, сносити све трошкове произашле из боравка именованог/не у Републици Србији, укључујући и трошкове смештаја и издржавања, као и евентуалне трошкове принудног удаљења из Републике Србије. Обавезујемо се да ћемо испунити све обавезе именованог/не које настану према Министарству унутрашњих послова Републике Србије евентуалним смештајем именованог/не у Прихватилиште за странце до принудног удаљења из Републике Србије. Обавезујемо се и да ћемо се у потпуности придржавати чланова 13. и 13а Закона о странцима.**

**У \_\_\_\_\_\_\_\_\_\_\_\_\_\_\_\_\_\_, дана \_\_\_\_\_\_\_\_ године.**

(место) (датум)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(печат и потпис позивара)

**Напомена:** Према члану 27. Закона о странцима: ,,Позивар се позивним писмом обавезује да ће сносити трошкове боравка и принудног удаљења странца са територије Републике Србије, као и трошкове евентуалног боравка и смештаја странца у прихватилишту за странце, уколико се они не могу наплатити од странца.”